_:nd79b01a25ae047528ef97454b94d5b1dxb0
<http://schema.org/articleBody>
"БАЊАЛУКА - У Републици Српској морбилима је заражено 308 лица, од којих 227 у Бијељини, речено је Срни у Институту за јавно здравство Српске. У Бањалуци је заражено 30 лица, у Источном Новом Сарајеву 15, у Источној Илиџи 13, на Палама пет, у Угљевику и Добоју по три, у Котор Варошу, Модричи и Прњавору по два и по једно у Лакташима, Мркоњић Граду, Зворнику, Градишци, Требињу и Пелагићеву.Међу зараженима је 18 беба млађих од годину дана, 142 су у доби од једне до четири године, 77 од пет до девет година, а 32 је старије од 30 година.Морбили су регистровани и код 14 дјеце од 10 до 14 година, осам заражених је у доби од 15 до 19 година, а 17 од 20 до 29 година.Свјетска здравствена организација у фебруару је упозорила да ће више од половине земаља бити изложено високом ризику од појаве морбила до краја године уколико не буду предузете хитне превентивне мјере.Морбили су високозаразна болест и у случају изложености овом вирусу оболијева најмање 95 одсто невакцинисаних лица.Вирус морбила активан је у ваздуху или на зараженој површини до два часа након излагања невакцинисаног лица вирусу."
<https://www.glassrpske.com/cir/drustvo/vijesti/u-srpskoj-morbilama-zarazeno-308-lica/540578>